*ທ່ານ ເພັດ ພົມພິພັກ ລັດຖະມົນຕີກະຊວງກະສິກໍາ-ປ່າ ໄມ້ ໄດ້ລາຍງານ ຕໍ່ກອງປະຊຸມສະໄໝວິສາມັນເທື່ອທີ 1 ຂອງສະພາແຫ່ງຊາດ ຊຸດທີ IX ເມື່ອບໍ່ດົນນີ້ ໂດຍຍົກໃຫ້ເຫັນວ່າ ຂະແໜງການຕົນໄດ້ກໍານົດເອົາ 5 ວຽກຈຸດສຸມ ຫລື ເອີ້ນວ່າ “ 5 ເລັ່ງ ”ເພື່ອຈັດຕັ້ງຜັນຂະຫຍາຍວາລະ ແຫ່ງຊາດແກ້ໄຂ ບັນຫາທາງດ້ານເສດຖະກິດໃຫ້ສໍາເລັດຜົນຕາມຈຸດປະສົງທີ່ວາງໄວ້.
ທ່ານ ເພັດ ພົມພິພັກ ໄດ້ຊີ້ໃຫ້ ເຫັນວ່າ: ບັນຫາທີ 1 ແມ່ນການເລັ່ງຊຸກຍູ້ການສົ່ງອອກສິນຄ້າກະສິກໍາ-ສັດລ້ຽງ ທີ່ໄດ້ມີສັນຍາລົງນາມ ກັບ ປະເທດຄູ່ການຄ້າແລ້ວ. ໃນນີ້, ສຸມໃສ່ຕະຫລາດ ສປ ຈີນ, ພ້ອມດຽວກັນກໍເລັ່ງເຈລະຈາເຊັນ ສັນຍາການສົ່ງອອກສິນຄ້າກະສິກໍາທີ່ ໄດ້ກໍານົດຢູ່ໃນບັນຊີພືດ ແລະ ຜະລິດຕະພັນພືດທີ່ເປັນບຸລິມະສິດສໍາລັບເຈລະຈາເປີດຕະຫລາດກັບ ສປ ຈີນ ແລະ ປະເທດໃກ້ຄຽງ. ບັນຫາທີ 2 ເລັ່ງປັບປຸງມາດຕະຖານລະບົບການຜະລິດກະສິກໍາສະອາດໃຫ້ເທົ່າທຽມມາດຕະຖານຂອງອາຊຽນ ແລະ ສາກົນ, ສ້າງ ແລະ ປັບປຸງນິຕິກໍາ ເພື່ອເປັນເຄື່ອງມືກວດກາຄຸນນະພາບ ແລະ ມາດຕະຖານຜະລິດຕະພັນຈາກພືດ, ສັດ ແລະ ປາ ຢູ່ດ່ານສາກົນ ແລະ ແຂວງຈໍານວນໜຶ່ງ, ສຸມໃສ່ຝຶກອົບຮົມ ແລະ ເຜີຍແຜ່ມາດຕະຖານກະສິກໍາສະອາດ ແລະ ກະສິກໍາທີ່ດີໃຫ້ຜູ້ຜະລິດ ແລະ ຜູ້ປະກອບການ, ສ້າງນັກກວດກາຂັ້ນສູນກາງ ແລະ ຂັ້ນແຂວງກ່ຽວກັບກະສິກໍາສະອາດ ແລະ ມາດຕະ ຖານອື່ນໆ, ປັບປຸງກົນໄກການວາງແຜນ, ປະສານງານ ແລະ ແລກປ່ຽນຂໍ້ມູນດ້ານການຜະລິດ ແລະ ຕະຫລາດ ສໍາລັບກະສິກໍາສົ່ງອອກ ລະຫວ່າງ ຂັ້ນສູນກາງ, ທ້ອງຖິ່ນ ແລະ ຜູ້ປະກອບການໃຫ້ດີຂຶ້ນ. ບັນຫາທີ 3 ເລັ່ງກໍານົດບັນຊີລາຍການສິນຄ້າກະສິກໍາ ເພື່ອທົດແທນການນໍາເຂົ້າ ແລະ ນະໂຍບາຍສົ່ງເສີມຢ່າງຮອບດ້ານ, ໄປຄຽງຄູ່ກັບການຂະຫຍາຍ ແລະ ປັບປຸງກໍາລັງການຜະລິດ (ກຸ່ມການຜະລິດ, ສະຫະກອນກະສິກໍາ, ສະມາຄົມ, ເຄືອຂ່າຍກະສິກອນ ແລະ ອື່ນໆ) ແລະ ຮູບແບບການຜະລິດຕ່າງໆໃຫ້ກວ້າງຂວາງ ແລະ ເປັນຮູບປະທໍາຫລາຍ ຂຶ້ນ. ບັນຫາທີ 4 ເລັ່ງປັບປຸງ ແລະ ພັດທະນາໂຄງລ່າງພື້ນຖານການຜະລິດການຜະລິດ ແລະ ເຕັກນິກ ເພື່ອຫລຸດຜ່ອນຕົ້ນທຶນການຜະ ລິດ ເຊັ່ນ: ໂຮງອົບ, ໂຮງຂັດເມັດ, ລານຕາກ, ສາງເກັບມ້ຽນສິນຄ້າ, ສາງເຢັນ, ຫ້ອງວິໄຈຕ່າງໆ, ສູນ ບໍລິການສຸຂະນາໄມພືດ ແລະ ສັດ, ຕະຫລາດຂາຍຍ່ອຍ/ຂາຍຍົກ ແລະ ລະບົບການຂົນສົ່ງຜົນຜະລິດກະສິກໍາ, ໂດຍສຸມໃສ່ເຂດຈຸດສຸມການຜະລິດ, ເຂດຄ່ຽນຖ່າຍສິນຄ້າຕາມແລວທາງລົດໄຟ ລາວ-ຈີນ,ດ່ານ ສາກົນ, ເຂດເສດ ຖະກິດພິເສດ, ເຂດເສດຖະກິດສະເພາະ ແລະ ເຂດຄ່ຽນຖ່າຍສິນຄ້າທາງບົກ. ບັນຫາທີ 5 ເລັ່ງຈັດບຸລິມະສິດ ແລະ ກໍານົດເຂດການລົງທຶນດ້ານກະສິກໍາ, ເອົາໃຈໃສ່ຕິດຕາມກວດກາໂຄງການລົງທຶນໃນຂະແໜງກະສິກໍາ, ປັບປຸງກົນໄກການລົງທຶນຮູບແບບຮ່ວມມື ລັດ-ເອກະຊົນ, ການຜະລິດກະສິກໍາ ຕາມສັນຍາ ເຊັ່ນ: ຮູບແບບ 2+3, ຮູບແບບ PPP, ຮູບແບບເຊົ່າ ຫລື ສໍາປະທານດິນລັດ. ໃນນີ້, ສຸມໃສ່ປັບປຸງບັນດານິຕິກໍາເພື່ອຊຸກຍູ້ສົ່ງເສີມການລົງທຶນ, ໂດຍການຕັດບັນດາຂອດຂັ້ນທີ່ອຸດຕັນ, ກົດໜ່ວງການລົງທຶນໃນຂົງເຂດກະສິກໍາ-ປ່າໄມ້ ໃຫ້ມີຄວາມຄ່ອງຕົວ. ດໍາເນີນ ການສໍາຫລວດ, ຈັດສັນ ແລະ ກໍານົດພື້ນທີ່ການຜະລິດກະສິກໍາຕາມທ່າແຮງ ແລະ ເງື່ອນໄຂເໝະສົມຕາມລະບົບນິເວດ, ໄປຄຽງຄູ່ກັບການນໍາໃຊ້ນະວັດຕະກໍາໃໝ່ທີ່ທັນສະໄໝ ແລະ ເປັນມິດຕໍ່ສິ່ງແວດລ້ອມ, ໃນນີ້ສຸມໃສ່ເຂດບຸລິມະສິດຈຸດສຸມການຜະລິດ ທີ່ໄດ້ກໍານົດໃນ 7 ໂຄງການສໍາລັບພືດ ແລະ 2 ໂຄງການສໍາລັບສັດ.ທ່ານ ເພັດ ພົມພິພັກ ກ່າວວ່າ: ເພື່ອປະຕິບັດ 5 ວຽກຈຸດສຸມດັ່ງ ກ່າວ, ໃຫ້ບັນລຸຜົນຂະແໜງການຕົນຈະສຸມໃສ່ປະຕິບັດມາດຕະການຕົ້ນຕໍດັ່ງນີ້: ຊຸກຍູ້ ແລະ ອໍານວຍຄວາມ ສະດວກໃຫ້ແກ່ບັນດານັກທຸລະກິດ ແລະ ຜູ້ປະກອບການລົງທຶນໃສ່ການຜະລິດພືດ ແລະ ສັດ ເພື່ອບັນລຸ ເປົ້າໝາຍການສົ່ງອອກ, ໂດຍມີ ການຕິດຕາມກວດກາ ແລະ ຢັ້ງຢືນ ມາດຕະຖານສຸຂະນາໄມພືດ, ສັດ, ມາດຕະຖານສິນຄ້າພືດ ແລະ ສັດ ແລະ ການເຮັດຂໍ້ຜູກພັນໃນສັນຍາ ສອງສົ້ນ ລະຫວ່າງ ຜູ້ຜະລິດ ແລະ ຜູ້ປະກອບການ ແລະ ການລົງທຶນແບບມີສ່ວນຮ່ວມສໍາພັນທຸລະກິດ, ພັດທະນາຕ່ອງໂສ້ມູນຄ່າເພີ່ມນັບ ແຕ່ຂອດຜະລິດໃຫ້ຕິດພັນກັບ ການປຸງແຕ່ງ ແລະ ພັດທະນາການ ຕະຫລາດ ເພື່ອເປົ້າໝາຍການຜະ ລິດສິນຄ້າພາຍໃນ ແລະ ສົ່ງອອກ. ສືບຕໍ່ປັບປຸງ ແລະ ພັດທະນາຄູ່ມືວິຊາການໃນການຈັດຕັ້ງປະຕິບັດ ເພື່ອ ໃຫ້ເຊື່ອມໂຍງກັບວຽກງານສຸຂະນາໄມສັດ ແລະ ພືດ ຂອງອົງການການຄ້າໂລກ, ອອກຄໍາແນະນໍາ ຫລື ແຈ້ງການກ່ຽວກັບມາດຕະການສຸຂະນາໄມພືດ ແລະ ນິຕິກໍາ ກ່ຽວກັບການເຮັດສັນຍາຜູກພັນ ສອງສົ້ນ ເພື່ອຄວາມເປັນເອກະພາບ ຈັດຕັ້ງປະຕິບັດໃນຂອບເຂດທົ່ວປະເທດ. ເພີ່ມທະວີການປັບປຸງກົງຈັກການຈັດຕັ້ງ, ກົນໄກການຄຸ້ມ ຄອງ, ປະສານງານ, ພື້ນຖານວັດຖຸເຕັກນິກ, ສູນສະຖານີຄົ້ນຄວ້າ ແລະ ບໍລິການເຕັກນິກ, ຄວາມສາມາດບຸກຄະ ລາກອນໃນບັນດາດ່ານນໍາເຂົ້າ ແລະ ສົ່ງອອກພືດ, ຜະລິດຕະ ພັນພືດ, ສັດ ແລະ ວັດຖຸຕ້ອງຄວບຄຸມ, ການນໍາເຂົ້າປັດໄຈການຜະລິດ ຕ່າງໆ ເພື່ອຫລຸດຜ່ອນຄວາມສ່ຽງຂອງສັດຕູພືດ, ສັດ ແລະ ທັງເຮັດການສົ່ງເສີມການຜະລິດ ເປັນສິນຄ້າເພື່ອດຸ່ນດ່ຽງໃນການຊົມໃຊ້ພາຍໃນເພື່ອທົດແທນການນໍາເຂົ້າ ທັງເປັນການສົ່ງເສີມການສົ່ງອອກ ໃຫ້ຖືກຕ້ອງຕາມເງື່ອນໄຂຂອງຕະຫລາດປາຍທາງ. ຊຸກຍູ້ໃຫ້ບັນດາໂຄງການສະໜັບສະໜັບຕໍ່ການເຈລະຈາເຕັກນິກການເປີດຕະຫລາດ ໃນການນໍາເຂົ້າ-ສົ່ງອອກໃຫ້ສາມາດປະຕິບັດຕາມພັນທະສັນຍາ ແລະ ສົນທິສັນຍາສາກົນ ທີ່ປະເທດເຮົາເປັນພາຄີໄປຄຽງຄູ່ກັບການຕິດຕາມ, ກວດກາ, ຢັ້ງຢືນກ່ຽວກັບມາດຕະຖານຕ່າງໆໃນການສົ່ງອອກພືດ-ສັດ ເພື່ອຕອບສະໜອງນະໂຍບາຍການຜະລິດເປັນສິນຄ້າຕາມແລວທາງເສັ້ນທາງລົດໄຟ ລາວ-ຈີນ. ສ້າງເງື່ອນໄຂ ແລະ ອໍານວຍຄວາມສະດວກ ເພື່ອດຶງດູດ ແລະ ສົ່ງເສີມໃຫ້ຄອບຄົວຊາວກະສິກອນນັບທັງແຮງງານລາວ ທີ່ໄດ້ຮັບຜົນກະທົບຈາກພະຍາດໂຄວິດ-19 ທີ່ກັບມາຢູ່ທ້ອງຖິ່ນຕ່າງໆດໍາເນີນທຸລະກິດຂະໜາດນ້ອຍ ແລະ ກາງພາຍໃນ ແລະ ເຂົ້າຮ່ວມນໍາບັນດາໂຄງການລົງທຶນດ້ານກະສິກໍາ ທັງພາຍໃນ ແລະ ຕ່າງປະເທດດ້ວຍຮູບແບບ 2+3, ຮ່ວມທຸລະກິດ, ຮູບແບບ PPP ແລະ ຮູບແບບອື່ນໆ ຕາມຄວາມເໝາະສົມ
ເນື້ອໃນ: ຂປລ